Enero 26, 1970 ang araw ng muling pagbubukas ng Kongreso at ang paglahad ng muling halal sa pagkapangulo na si Ferdinand Marcos ng kanyang State of the Nation Address. Nagtipon sa labas ng Kongreso ang sampung libong estudyante, maralitang kabataan, manggagawa at magsasaka upang magprotesta sa mga mapanupil na polisiya ni Marcos. Marahas na dispersal ang naging tugon sa rally. Ang marahas na dispersal ay sinundan ng tatlong buwang malawak at mapanlabang pagkilos ng kabataan at mamamayan na kilala na ngayon bilang First Quarter Storm (Sigwa ng Unang Kwarto). Kinikilala rin ito bilang mahalagang pagsulong ng pambansa demokratikong rebolusyon sa bansa—ang rebolusyon para wakasan ang kolonyal at pyudal na pagsasamantala sa lipunang Pilipino.

Pebrero 1, 1971 naman nagsimula ang Diliman Commune laban sa panghihimasok ng militar sa Unibersidad ng Pilipinas. Binarikadahan ng mga estudyante ang campus bilang pakikiisa sa protesta ng mga naka-strike na tsuper laban sa pagtaas ng presyo ng langis. Marahas ding sinupil ang pagkilos, ngunit matagumpay na dinepensahan ng mga estudyante ang pamantasan.

Marami sa kanila ang piniling lubos pang ialay ang sarili sa bayan, gaya ng Oblation na simbolo ng pamantasan.

Mula sa mga pangyayaring ito, naging talamak ang panunupil at pang-aaresto sa mga kritiko ng pamahalaan hanggang sa tuluyan nang idineklara ni Marcos ang Batas Militar sa Pilipinas noong Setyembre 21, 1972. Mula sa mga pangyayaring ito, maraming kabataan ang naging biktima ng sapilitang pagkawala o pagpaslang. Marami ang nagpatuloy sa pagkilos sa underground habang ang iba’y naging biktima ng iligal na pag-aresto at pagkakakulong, tortyur, at iba pang ‘di makataong pagtrato. Patuloy na kumilos ang mamamayan hanggang mapatalsik ang diktador na si Marcos noong Pebrero 1986 sa makasaysayang EDSA People Power.

Narito ang larawan at maikling pagpapakilala sa mga kabataang martir at bayani mula sa UP mula 1970 hanggang 1986.

(Patuloy pang pinapaunlad ang koleksyong ito.)

Editor: Sam Montuya

Manunulat: Luis Adrian Hidalgo, Demie Dangla at Anjon Galaruan

Pananaliksik: UP Aperture

Ang mga larawan ay mula sa photo exhibit “Kasaysayang Nagpapatuloy” ng UP Aperture sa 2nd flr, Palma Hall (AS Building) noong Enero 2013.

Para sa mobile users: I-click ang litrato para mabasa ang detalye